Ilmastonmuutoksen hillintä jatkuu
Ilmastonmuutoksen herättämä ympäristötietoisuus tarjoaa joukkoliikenteelle ja erityisesti ympäristöystävälliselle junaliikenteelle kasvumahdollisuuksia. Vastaavasti ilmastonmuutokseen liittyvät sään ääri-ilmiöt lisääntyvät ja aiheuttavat häiriöitä liikenteessä.
Konsernin suorat kasvihuonekaasupäästöt (scope1) koostuvat pääosin liikenteen ja työkoneiden käyttämästä nestemäisestä polttoaineesta ja kiinteistöjen lämmityksessä käytetystä maakaasusta. Pohjolan Liikenteen linja-autoissa käytettiin uusiutuvaa dieseliä yli puoli miljoonaa litraa, joka on noin neljä prosenttia polttoaineen kokonaiskulutuksesta.
Epäsuorat kasvihuonekaasupäästöt (scope2) aiheutuvat kiinteistöjen käyttämästä kaukolämmöstä. Koko VR-konsernin käyttämä sähkö on tuotettu vesivoimalla. Hankitun sähkön alkuperä on varmennettu alkuperätodistuksilla.
VR-konserni raportoi ympäristötaseessa juna- ja autoliikenteen sekä massatavaralogistiikan alihankintakuljetusten hiilidioksidipäästöt. Päästöt lasketaan polttoainekulutuksesta. Muista päästöistä raportoidaan juna- ja autoliikenteen typenoksidi- ja hiukkaspäästöt, jotka lasketaan VTT:n LIPASTO-järjestelmän ja RASTU-hankkeen päästökertoimilla.
Hämeenlinnan ratapihan lähiasukkaat valittivat vaihtotyöveturin aiheuttamasta melusta ja päästöistä. Haitan vähentämiseksi tehtiin lukuisia toiminnallisia toimenpiteitä, muun muassa veturien seisontapaikka siirrettiin ja junaliikenteeseen tehtiin muutoksia.